The show must go on

Dad Anita Simeon

1999 - in onn che ha cumenzà sco tut ils auters. Ils politichers empermettan in meglier mund, ils profets ses declin. Tut be aria chauda?
"La naziun stat bain", quest facit avertescha Clinton en ses discurs davart la situaziun da la naziun. Bel. Ma da principi interessescha paucs quai che Clinton di en ses referat, basta che jau stun bain e la politica ma porscha in zichel show - e per quella ha Clinton gea er procurà. Il stil american dominescha er adina dapli la vita en Europa. Da Nadal vegn betg pli il bambin mabain Santa Claus, per questa festa na cuschinan ins betg pli in bun brassà mabain in galdin emplenì enfin ch'el schloppa, ils tartuffels brassads en paintg èn out, in èn ils pommes frites direct dal automat. Er en la politica cumpara il stil american adina dapli. Betg che quai fiss nov, i dat però ina giada dapli en egl. L'onn electoral ha puspè ina giada entschet cun empermischuns da tuttas varts, finamiras ch'ins aveva gia avant quatter onns vegnan puspè stgaudadas ed en referats vegnan chaussas cumplitgadas reducidas ad in slogan che n'ha nagina valita pli. Il mister svizzer da la reducziun conuschain nus gea...

Ma quest stil è bainvesì, pertge ils paucs interessescha il cuntegn mabain il spectacul. Paun e gieus eran gia tar ils romans las essenzas principalas da la vita politica. Sche la glieud n'aveva betg d'arar fom, vuleva ella vair cumbats en l'arena. E quels vul ella anc mo ils meds èn daventads pli cumadaivels. Il post carpus dal Colosseum è vegnì substituì d'in canapé. Michael Bach (17) respunda a dumonda da la Weltwoche, pertge ch'ils giuvens s'interesseschan betg per politica: "A nus manca in Bill Clinton!" Probabel n'ha el mai dà in sguard en l'emissiun sura numnada e n'ha mai tadlà in referat d'emprim avust. Alura avess el percurschì che tut quai è er spectacul - tut mo aria chauda.

Ina giada però poi capitar che l'aria chauda dals discurs politics daventa uschè ferma ed ils "föhns" uschè numerus, ch'il declin dil mund n'è propi betg pli d'evitar. Ma er alura: il spectacul sto ir vinavant!